CELEX: 32017R1270
Language: hr
Date: 2017-07-14 00:00:00
Title: Uredba Komisije (EU) 2017/1270 оd 14. srpnja 2017. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe kalijeva karbonata (E 501) na oguljenom, izrezanom i usitnjenom voću i povrću (Tekst značajan za EGP. )

15.7.2017   
            
            
               HR
            
            
               Službeni list Europske unije
            
            
               L 184/1
            
         UREDBA KOMISIJE (EU) 2017/1270
   оd 14. srpnja 2017.
   o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe kalijeva karbonata (E 501) na oguljenom, izrezanom i usitnjenom voću i povrću
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
   budući da:
   
               (1)
            
            
               U Prilogu II. Uredbi (EZ) br. 1333/2008 utvrđen je Unijin popis prehrambenih aditiva odobrenih za uporabu u hrani i uvjeti za njihovu uporabu.
            
         
               (2)
            
            
               Unijin popis prehrambenih aditiva može se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili na temelju zahtjeva.
            
         
               (3)
            
            
               Na dan 15. listopada 2015. podnesen je zahtjev za odobrenje uporabe kalijeva karbonata (E 501) na oguljenom, izrezanom i usitnjenom voću i povrću te je stavljen na raspolaganje državama članicama na temelju članka 4. Uredbe (EZ) br. 1331/2008.
            
         
               (4)
            
            
               Tijekom pripreme svježe rezanog voća i povrća enzimske aktivnosti mogu dovesti do smanjenja kvalitete proizvoda, kao što su tamnjenje i strukturni gubici te do rasipanja hrane. Za izbjegavanje tamnjenja može se upotrijebiti askorbinska kiselina (E 300). No askorbinska kiselina može razoriti stanično tkivo, što nakon nekoliko dana uzrokuje gubitak boje i omekšavanje voća i povrća. Uporaba kalijeva karbonata (E 501) omogućuje učinkovitiju zaštitu od tamnjenja jer on djeluje kao stabilizator i regulator kiselosti te na najmanju mjeru smanjuje štetu na tkivu koju uzrokuje askorbinska kiselina.
            
         
               (5)
            
            
               Znanstveni odbor za hranu utvrdio je skupinsku razinu ADI (prihvatljivi dnevni unos) za karbonate (3) kao „neodređenu”, što znači da nisu štetni za zdravlje kad se koriste na razinama potrebnima za postizanje željenog tehnološkog učinka.
            
         
               (6)
            
            
               Na temelju članka 3. stavka 2. Uredbe (EZ) br. 1331/2008, za ažuriranje Unijina popisa prehrambenih aditiva iz Priloga II. Uredbi (EZ) br. 1333/2008 Komisija treba zatražiti mišljenje Europske agencije za sigurnost hrane („Agencija”), osim ako predmetno ažuriranje vjerojatno neće utjecati na zdravlje ljudi. Budući da odobrenje uporabe kalijeva karbonata (E 501) kao stabilizatora i regulatora kiselosti na oguljenom, izrezanom i usitnjenom voću i povrću predstavlja ažuriranje tog popisa koje vjerojatno neće utjecati na zdravlje ljudi, nije potrebno tražiti mišljenje Agencije.
            
         
               (7)
            
            
               Stoga je potrebno odobriti uporabu kalijeva karbonata (E 501) kao stabilizatora i regulatora kiselosti u kategoriji hrane 04.1.2. „Oguljeno, izrezano i usitnjeno voće i povrće” u Prilogu II. Uredbi (EZ) br. 1333/2008 u količini quantum satis. Kako bi se osiguralo da potrošač bude obaviješten o tom postupku, uporabu kalijeva karbonata (E 501) trebalo bi ograničiti na pretpakirano, rashlađeno, neprerađeno voće i povrće za izravnu potrošnju i pretpakirani, neprerađeni i oguljeni krumpir.
            
         
               (8)
            
            
               Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
            
         
               (9)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. srpnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 31.12.2008., str. 16.
   
   
      (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
   
      (3)  Izvješće Znanstvenog odbora za hranu, 25. serija, 1990.
   
      PRILOG
      U dijelu E Priloga II. Uredbi (EZ) br. 1333/2008 u kategoriji hrane 04.1.2. „Oguljeno, izrezano i usitnjeno voće i povrće” ispred bilješki umeće se sljedeći unos:
      
         
                      
                  
                  
                     „E 501
                  
                  
                     Kalijev karbonat
                  
                  
                     
                        Quantum satis
                     
                  
                  
                      
                  
                  
                     samo pretpakirano, rashlađeno, neprerađeno voće i povrće za izravnu potrošnju i pretpakirani, neprerađeni i oguljeni krumpir”.